กิ่งอำเภอเกาะกูด - วิกิพีเดีย

# กิ่งอำเภอเกาะกูด

### จากวิกิพีเดีย สารานุกรมเสรี

กิ่งอำเภอเกาะกูด
King Amphoe Ko Kut
สถิติ
จังหวัด: | จังหวัดตราด
พื้นที่: | 162.2 ตร.กม.
ประชากร: | 2,079 (พ.ศ. 2548)
ความหนาแน่น: | 12.6 คน/ตร.กม.
รหัสไปรษณีย์: | 23000
รหัสทางภูมิศาสตร์: | 2306
แผนที่

กิ่งอำเภอเกาะกูด เป็นเกาะสุดท้ายแห่งน่านน้ำตะวันออกไทย อยู่ในจังหวัดตราด มีเนื้อที่ 105 ตารางกิโลเมตร หรือประมาณ 65,625 ไร่ ความยาวของเกาะ 25 กิโลเมตร ความกว้าง 12 กิโลเมตร มีประชากรราว 1,412 คน

ปัจจุบันเกาะกูดยังดำรงชีพด้วยการประมงชายฝั่ง เกษตรกรรมทั้งสวนยางพารา สวนมะพร้าว แซมสวนผลไม้อีกเล็กน้อย

## [แก้] ประวัติ

เกาะกูดเริ่มปรากฏหลักฐานตั้งแต่สมัยรัชกาลที่ 1 เมื่อองเชียงสือ เจ้าเมืองญวนที่เข้ามาพึ่งพระบรมโพธิสมภารของรัชกาลที่1 หนีออกจากกรุงเทพฯ มาลงเรือที่เกาะสีชัง แล่นเรือชักใบมา 7 วัน จึงถึงเกาะกูด ที่ไม่มีคนอยู่เลย

ชนพื้นถิ่นดั้งเดิมของเกาะกูดส่วนใหญ่เป็นคนไทยที่อพยพมาจากปัจจันตคีรีเขตร์(เกาะกง)ที่ตกเป็นเมืองขึ้นของฝรั่งเศสเมื่อปี พ.ศ. 2477 มีหมู่บ้านหลองมาดเป็นหมู่บ้านที่เก่าแก่ที่สุด

เดิมเป็นหมู่บ้านขึ้นกับ ตำบลเกาะหมาก อำเภอแหลมงอบ จังหวัดตราดต่อมาได้ยกฐานะขึ้นเป็น ตำบลเกาะกูด ใน พ.ศ.2523 และยกฐานะเป็นกิ่งอำเภอเมื่อ 1 เมษายน พ.ศ.2533 ตามประกาศกระทรวงมหาดไทย เมื่อ 19 มกราคม พ.ศ.2533

## [แก้] ลักษณะโดยทั่วไป

เกาะกูดเป็นเกาะที่ใหญ่เป็นอันดับสี่ของประเทศไทย เกาะยังสภาพความเป็นธรรมชาติอย่างสมบูรณ์ โดยมีภูเขาและที่ราบสันเขาซึ่งเป็นต้นกำเนิด ลำธาร สายน้ำ ทำให้เกาะกูดมีน้ำตกที่ขึ้นชื่อคือ น้ำตกคลองเจ้า ที่มีน้ำไหลตลอดทั้งปี ทางฝั่งตะวันตกของเกาะ นับตั้งแต่อ่าวยายกี๋ หาดคลองเจ้า หาดอ่าวพร้าว อ่าวง่ามโข่ หาดอ่าวเบ้า หาดคลองหิน อ่าวพร้าวจนสุดปลายแหลมเทียน ล้วนแต่เป็นหาดที่มีทรายสวยงามน้ำทะเลใส ประกอบกับธรรมชาติสงบเงียบ ร่มรื่นด้วยทิวมะพร้าวริมหาด นอกจากนี้บนเกาะกูดยังมีป่าชายเลนที่สมบูรณ์และแนวปะการังหลากชนิดรวมทั้งเกาะแรด และเกาะไม้ชี้ ซึ่งอยู่ใกล้กับเกาะกูด

เกาะกูดมีระยะทางห่างจากอำเภอคลองใหญ่ประมาณ 40 กิโลเมตร เดิมเป็นตำบลหนึ่งขึ้นอยู่กับเขตการปกครอง ของอำเภอแหลมงอบประชาชนชาวเกาะกูดมีความยากลำบากที่จะเดินทางไปติดต่อราชการ ประกอบกับเกาะกูดอยู่ใกล้ดินแดนประเทศกัมพูชาด้านเกาะกงมากกว่าฝั่งไทย ทางราชการจึงมีนโยบายเพื่อความมั่นคงและอำนวยความสะดวกแก่ประชาชน จึงยกฐานะเกาะกูดเป็นกิ่งอำเภอเมื่อปี พ.ศ. 2533 กิ่งอำเภอเกาะกูดประกอบด้วยเกาะใหญ่น้อยรวม 24 เกาะ โดยแบ่งเป็น 3 หมู่เกาะ

1. หมู่เกาะกูด มี 3 เกาะ ได้แก่ เกาะกูด เกาะแรด เกาะไม้ซี้
2. หมู่เกาะหมาก มี 9 เกาะ ได้แก่ เกาะหมาก เกาะยะรั้งใน เกาะยะรั้งนอก เกาะผี เกาะขาม เกาะกระดาษ เกาะนก เกาะนอก และเกาะใน
3. หมู่เกาะรัง มี 12 เกาะ ได้แก่ เกาะรังใหญ่ เกาะรังเล็ก เกาะตุ๊น เกาะกระ เกาะเทียน เกาะทองหลาง เกาะมะปริง เกาะยักษ์ เกาะกำปั่น เกาะใหญ่ เกาะกลาง เกาะเล็ก

## [แก้] การปกครอง

การปกครองของกิ่งอำเภอเกาะกูดมี 2 ตำบล 8 หมู่บ้าน

1. | เกาะกูด | มี 6 หมู่บ้าน
2. | เกาะหมาก | มี 2 หมู่บ้าน

## [แก้] อ้างอิง

- http://www.rakbankerd.com/rbk_travel/sea_travel/kohkood.html
- http://www.s-beach.net/

ดึงข้อมูลจาก "http://th.wikipedia.org../../../%E0%B8%81/%E0%B8%B4/%E0%B9%88/%E0%B8%81%E0%B8%B4%E0%B9%88%E0%B8%87%E0%B8%AD%E0%B8%B3%E0%B9%80%E0%B8%A0%E0%B8%AD%E0%B9%80%E0%B8%81%E0%B8%B2%E0%B8%B0%E0%B8%81%E0%B8%B9%E0%B8%94.html".

หมวดหมู่: เกาะในประเทศไทย | กิ่งอำเภอ | อำเภอในจังหวัดตราด

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English